SKRIFTLIG FORESPØRGSEL E-1570/01

af Marie Isler Béguin (Verts/ALE) til Kommissionen

(29. maj 2001)

Om: EU-program til fordel for Tjernobyl-ofrene

Følgerne af Tjernobyl-katastrofen viser sig på den mest foruroligende måde i Belarus, hvor det radioaktive nedfald, på op til 70 %, i stærk grad har kontamineret, og det for adskillige århundreder fremover, en fjerdedel af området og dets økosystem. To millioner mennesker, heraf 500 000 børn, er på grund af regeringens manglende fysiske midler samt manglende vilje dømt til at leve på disse kontaminerede områder. Der opstår stadig flere og stadig alvorligere sygdomme på grund af dette miljø og på grund af de landbrugsprodukter, der er kontamineret af radioaktiviteten, navnlig i form af kræft og misdannelser fra en meget ung alder.

For at vise sin fordømmelse af den belarussiske præsident Alexander Lukashenkos diktatur opretholder Den Europæiske Union kun et TACIS-program i dette land, som dækker støtte til det civile samfund.

Er det efter Kommissionens mening ikke nødvendigt med endnu et TACIS-program til sundhedsmæssig og medicinsk støtte til befolkningerne i de kontaminerede områder i Belarus, både på stedet, bl.a. med henblik på fremstilling og ordinering af lægemidler på pektinbasis, som anbefales af videnskabsmanden V. Nesterenko, og i medlemsstaterne, både som et udtryk for EU's solidaritet med og bistand til dette civile samfund og som en humanitær nødvendighed?

Hvilket budget regner Kommissionen med at frigive til disse millioner af civile ofre for den økologiske katastrofe, som eksplosionen af Tjernobyl-kraftværket var og fortsat vil være i mindst tre århundreder, og hvis omkostninger for Belarus alene vurderes til 235 mia. USD?

Svar afgivet på Kommissionens vegne af Chris Patten

(3. september 2001)

Kommissionen deler det ærede medlems bekymringer over Tjernobyl-ulykkens følger for befolkningen i Belarus.

Det Europæiske Fællesskabs Kontor for Humanitær Bistand (ECHO), som var aktivt i de områder, der var værst ramt af Tjernobyl-katastrofen i begyndelsen af 1990'erne, bevilgede over 8 mio. EUR til katastrofeofrene. Der blev særlig sat ind på at afhjælpe de sundhedsmæssige konsekvenser af ulykken med specialiseret lægetilsyn og -hjælp. Men på linje med det mandat, der er aftalt med Rådet, er ECHO's grundlæggende funktion katastrofebistand, som ikke længere er relevant under de nuværende forhold i de berørte områder i Belarus.

De politiske forhold vanskeliggør imidlertid en Tacis-bistand i større omfang.

Foruden vores arbejde med civilsamfundet har vi leveret bistand til Belarus i forbindelse med en række projekter til at afhjælpe de sundhedsmæssige, økonomiske, sociale og miljømæssige konsekvenser af Tjernobyl-ulykken, hvoriblandt kan nævnes:

- opførelse af et industrianlæg til emballering af jodberiget salt

- behandling af kontamineret skovbrugsaffald

- social og økonomisk rehabilitering af kontaminerede områder med direkte inddragelse af befolkningen i beslutningsprocessen

- indførelse af et hurtigt varslingssystem med henblik på beskyttelse i tilfælde at en eventuel nuklear ulykke i fremtiden.

Der er desuden gennemført mange fælles forskningsaktiviteter sammen med belarussiske institutter for vurdering af de sundhedsmæssige, økonomiske, miljømæssige og sociale konsekvenser af Tjernobyl-ulykken; dette forskningsarbejde var mest omfattende i første halvdel af 1990'erne, og er siden fortsat men i reduceret omfang.

Kommissionen gør sig overvejelser over den fremtidige politik for bistanden til at tackle problemerne som følge af ulykken. Men det er for nærværende umuligt præcist at angive, hvilket budget der eventuelt vil være til rådighed hertil.